Πατσαδάκι αυγολέμονο, η ξεχωριστή ανδριώτικη μαγειρίτσα
Το πεντανόστιμο πατσαδάκι αυγολέμονο φτιάχνεται με κομμάτια από κατσικάκι και τρώγεται στην Άνδρο αμέσως μετά την Ανάσταση, όπως η μαγειρίτσα στην υπόλοιπη χώρα.
ο λαιμός, το κεφάλι και τα πόδια (συνολικού βάρους περίπου 3 κιλών), από κατσικάκι γάλακτος, σε μέτρια κομμάτια, 4 κουτ. σούπας ξίδι λευκό, 3 μέτρια καρότα, χοντροκομμένα, 2 μέτριες πατάτες, χοντροκομμένες, 1 ξερό κρεμμύδι, χοντροκομμένο, 1 σκελίδα σκόρδο, 200 ml ελαιόλαδο, 1/3 κουτ. γλυκού σπόροι κάρδαμου, κοπανισμένοι, αλάτι, φρεσκοτριμμένο πιπέρι, 2 αυγά, ο χυμός από 3 λεμόνια
Για το πατσαδάκι αυγολέμονο, πλένουμε σχολαστικά με τρεχούμενο νερό τα κομμάτια του κατσικιού και τα βάζουμε στη μεγαλύτερη κατσαρόλα που διαθέτουμε. Καλύπτουμε με κρύο νερό, το ζεσταίνουμε και, όταν πάρει μία βράση, τα σουρώνουμε και πετάμε το νερό. Γεμίζουμε την κατσαρόλα με 5 λίτρα φρέσκο νερό και προσθέτουμε ξανά το κρέας. Ρίχνουμε το ξίδι, τα καρότα, τις πατάτες, το σκόρδο, το ελαιόλαδο και το κάρδαμο. Αφήνουμε τα υλικά να πάρουν μία βράση, χαμηλώνουμε τη φωτιά και μαγειρεύουμε για περίπου 2-2½ ώρες, μέχρι το κρέας να μαλακώσει καλά.  Σουρώνουμε τον ζωμό και τον ξαναρίχνουμε στην κατσαρόλα. Αν είναι πολύ νερουλός, βράζουμε μέχρι να πήξει λίγο. Ξεψαχνίζουμε το κατσίκι και το ρίχνουμε στον ζωμό, μαζί με αλάτι και πιπέρι. Αποσύρουμε από τη φωτιά.Για το αυγολέμονο, χτυπάμε σε βαθύ μπολ τα αυγά με το σύρμα μέχρι να αφρατέψουν. Ρίχνουμε σταδιακά τον χυμό λεμονιού, συνεχίζοντας το ανακάτεμα.Προσθέτουμε σταδιακά όσο περισσότερο από το ζεστό ζουμί της κατσαρόλας μπορούμε, χτυπώντας το μείγμα συνέχεια, μέχρι να ζεσταθεί καλά. Προσθέτουμε το αυγολέμονο στο φαγητό και σείουμε την κατσαρόλα για να ενσωματωθεί το αυγολέμονο. Αλατοπιπερώνουμε και σερβίρουμε. 
Αρνί,Αυγά,Λεμόνι,Πάσχα